SKY แจ้งวันใช้สิทธิ์ SKY-W1 ครั้งแรก 29 ธ.ค.นี้
SKY แจ้งวันใช้สิทธิ์ SKY-W1 ครั้งแรก 29 ธ.ค.นี้ โดยมีราคาใช้สิทธิ 1.37 บาท ในอัตรา 1 วอแรนต์ต่อ 1.09 หุ้นสามัญ
15 ธ.ค. 2560

บริษัท สกาย ไอซีที จำกัด (มหาชน) หรือ SKY เปิดเผยว่า ตามที่บริษัทได้ทำการออกและจัดสรรใบสำคัญแสดงสิทธิฯ ที่จะซื้อหุ้นสามัญของบริษัท สกาย ไอซีที จำกัด (มหาชน) ครั้งที่ 1 (SKY-W1) ตามมติที่ประชุมสามัญผู้ถือหุ้นประจำปี 59 ของบริษัท เมื่อวันที่ 26 เม.ย. 59
โดยกำหนดการใช้สิทธิตลอดอายุของใบสำคัญแสดงสิทธิฯ รวมทั้งสิ้น 2 ครั้ง ได้แก่ วันที่ 29 ธ.ค. 60 และครั้งสุดท้ายกำหนดให้ตรงกับวันที่ใบสำคัญแสดงสิทธิฯ มีอายุครบ 3 ปี นับแต่วันที่ออกใบสำคัญแสดงสิทธิฯ คือ 31 พ.ค.62
ทั้งนี้ ผู้ถือใบสำคัญแสดงสิทธิฯ สามารถแจ้งความจำนงใช้สิทธิ์ได้ระหว่าง วันที่ 22 และ 25 – 28 ธ.ค.60 เว้นแต่การแสดงความจำนงในการใช้สิทธิ์ซื้อหุ้นสามัญตามใบสำคัญแสดงสิทธิฯ ครั้งสุดท้าย กำหนดให้แสดงความจำนงในการใช้สิทธิในช่วงระยะเวลา 15 วัน ก่อนวันกำหนดการใช้สิทธิครั้งสุดท้าย
อย่างก็ตาม SKY ได้ออกและเสนอขายใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 จำนวน 115,000,000 หน่วย โดยมีราคาใช้สิทธิ 1.37 บาท ในอัตรา 1 วอแรนต์ต่อ 1.09 หุ้นสามัญ
ด้านราคาหุ้น SKY-W1 ณ เวลา 15.00 น. ราคาอยู่ที่ 16.40 บาท ลบ 0.10 บาท หรือ 0.61% สูงสุดที่ 16.70 บาท ต่ำสุดที่ 16.40 บาท มูลค่าซื้อขาย 5.68 ล้านบาท ขณะที่ ราคาหุ้น SKY ณ เวลา 15.03 น. ราคาอยู่ที่ 17.50 บาท ไม่เปลี่ยนแปลง สูงสุดที่ 18 บาท ต่ำสุดที่ 17.50 ด้วยมูลค่าซื้อขาย 46.72 ล้านบาท
 